 Joshuwa 16 IBhayibheli Elikuyi-Internet INguqulo Yezwe Elisha16 Saphuma isabelo sabantwana bakwaJosefa kusukela eJordani eJeriko kuya emanzini aseJeriko ngasempumalanga, ihlane elinyuka lisuka eJeriko liye esifundeni sezintaba saseBhethele. 2 Saphuma eBhethele laseLuze sadlulela emngceleni wama-Arikhi e-Atharoti, 3 sehla saya ngasentshonalanga emngceleni wamaJafileti saze safika emngceleni weBheti-horoni Elisezansi neGezeri, saphelela olwandle. 4 Amadodana kaJosefa, uManase no-Efrayimi, alithatha izwe. 5 Umngcele wabantwana bakwa-Efrayimi ngemindeni yabo, yebo, umngcele wefa labo ukuya empumalanga, waba i-Atharoti-adari, kuze kufike eBheti-horoni Elingenhla; 6 futhi umngcele waphuma lapho waya olwandle. IMikimethati lalisenyakatho, umngcele wazungeza waya ngasempumalanga eThahanati-shilo, wawelela ngasempumalanga eJanowa. 7 Wehla usuka eJanowa waya e-Atharoti naseNahara wafinyelela eJeriko waphumela eJordani. 8 Ukusuka eTaphuwa umngcele waqhubekela ngasentshonalanga waya esigodini sesifufula saseKana, waphelela olwandle. Leli yifa lesizwe sabantwana bakwa-Efrayimi ngemindeni yabo. 9 Abantwana bakwa-Efrayimi babenemizi ngaphakathi kwefa labantwana bakwaManase, yonke imizi nemizana yayo. 10 Abawaxoshanga amaKhanani ayehlala eGezeri, futhi amaKhanani asahlala phakathi kuka-Efrayimi kuze kube namuhla futhi enziswa umsebenzi ophoqelelwe wobugqila. 